Folketing
2006-01-10

Nej, det er ikke korrekt. Jeg kender ikke til, at der skulle være hemmelige illegale fangetransporter. Det er jeg fuldstændig uvidende om. De lande, som så måtte have haft dem – det er jo så det, Colin Powell mener – ved det jo godt. Jeg er ikke bekendt med, at der har været hemmelige fangetransporter, og jeg kan konstatere med hensyn til de hemmelige fængsler, at der laves en undersøgelse. Europarådets generalsekretær har bedt alle medlemslande om at besvare en række spørgsmål, og Europarådets parlamentariske forsamling har indledt en undersøgelse, og i EU-regi har Europa-Parlamentet iværksat en undersøgelse. Det er da klart, at der vil jeg da afvente, hvad det fører frem til. Det er altså angående de påståede CIA-fængsler. Jeg kan i forbindelse med de sidste forlydender fra en schweizisk avis sige, at der har jeg jo mærket mig, at både Bulgarien og Rumænien igen har dementeret, at det skulle være rigtigt. Så lad os nu lige se de undersøgelser, hvad fængslerne angår. Og hvad de påståede illegale fangetransporter angår, så kender jeg altså intet til dem. Det må så de lande, der har modtaget dem, gøre. Men så er det jo hemmeligt, så hemmeligt, at jeg heller ikke ved det.